
			U   I M E   R E P U B L I K E   H R V A T S K E 

R J E Š E N J E

	Trgovački sud u Zagrebu, po sucu pojedincu Nevenki Siladi Rstić kao, odlučujući o prijedlogu podnesenom od strane dužnika IVAN PILKO vl. obrta, Autotaksi prijevoznik br. 2325, Zagreb (Grad Zagreb), Ulica Josipa Gostića 4, OIB: 70809823021, za sklapanje predstečajne nagodbe, dana 27. travnja 2016. godine

r i j e š i o   j e
	
Odobrava se  sklapanje slijedeće 

PREDSTEČAJNE NAGODBE
 	
Ova predstečajna nagodba sklapa se između dužnika IVAN PILKO vl. obrta, Autotaksi prijevoznik br. 2325, Zagreb (Grad Zagreb), Ulica Josipa Gostića 4, OIB: 70809823021 i vjerovnika predstečajne nagodbe kako slijedi:

Dužnik se obvezuje vjerovniku REPUBLIKA HRVATSKA, Ministarstvo financija, Porezna uprava, podmiriti iznos od 245.020,25 kune, u 36 jednaka anuiteta uz 4,5% kamate, s time da je dospijeće prvog anuiteta 30 dana od dana zaključenja predstečajne nagodbe. 
	
Ova nagodba ima snagu ovršne isprave i pravomoćna je potpisom stranaka.
						
Sud prisutnim priopćava da će cjelokupni tekst rješenja o odobrenju predstečajne nagodbe, s obrazloženjem i poukom o pravnom lijeku biti donesen u zakonskom roku i dostavljen FINI radi javne objave.

Obrazloženje

	Dužnik je ovome sudu  podnio  temeljem odredbe čl. 66. st. 1. Zakona o financijskom poslovanju i predstečajnoj nagodbi (NN 108/12, 144/12, 81/13, 112/13, dalje: ZFPSN) prijedlog za sklapanje predstečajne nagodbe, a  nakon što je pred Financijskom agencijom ishodio izvršno rješenje  sukladno odredbi  čl. 60. ZFPSN-a i to po provedenom upravnom postupku  pred FINA-om propisanim odredbama navedenog Zakona u kojem  postupku su dužnikovi vjerovnici  prihvatili  plan financijskog i operativnog  restrukturiranja predložen od  dužnika. 
	Nakon što je udovoljeno kumulativno propisanim uvjetima iz čl. 66. st. 1. i 3. ZFPSN-a, ovaj je sud temeljem odredbe čl. 66. st. 5-8 ZFPSN-a odredio ročište za sklapanje predstečajne nagodbe  o čemu je oglas objavljen na oglasnoj ploči ovog suda i na web stranicama FINA-e na koje su pozvani dužnik i njegovi vjerovnici.

Odredba čl. 66. st. 9. ZFPSN-a propisuje da će sud dopustiti sklapanje predstečajne nagodbe ako su na ročištu za sklapanje predstečajne nagodbe svoj pristanak dali dužnik  i vjerovnik čija tražbina čini potrebnu većinu iz članka 63. ZFPSN-a, ako utvrdi da je sadržaj predložene nagodbe u skladu s općim pravilima o sudskoj nagodbi, te da je njezin sadržaj u bitnim sastojcima odgovarajući prihvaćenom planu financijskog i operativnog restrukturiranja kod FINE. 

Odredba čl. 63. ZFPSN-a određuje potrebne većine u svrhu odlučivanja kako za plan financijskog i operativnog restrukturiranja kod FINA-e, tako i za nacrt predstečajne nagodbe, sukladno čl. 66. st. 9. ZFPSN-a na način da je za prihvaćanje potrebno da glasuju vjerovnici čije tražbine prelaze polovinu vrijednosti utvrđenih tražbina za svaku grupu vjerovnika ili čije tražbine prelaze 2/3 vrijednosti svih utvrđenih tražbina.

Uvidom u rješenje o utvrđenim tražbina kod FINA-e te uvidom na web stranice FINA-e, te uzimajući u obzir da je jedini vjerovnik ovog dužnika RH, Ministarstvo finaincija, Porezna uprava, koja je na ročištu dala suglasnost za sklapanje predstečajne nagodbe, a pristanak na istu je dao i dužnik, proizlazi da su u ovom slučaju ispunjeni uvjeti iz čl. 63. i 66. st. 9 ZFPSN-a, te je stoga odlučeno  kao u izreci ovog rješenja koje će se dostaviti FINA-i javne objave na njezinim web stranicama. 
 
 U  Zagrebu, 27. travnja 2015 
									SUDAC:
					  	 		  	Nevenka Siladi Rstić, v. r.                            
Uputa o pravnom lijeku:
Protiv ovog rješenja dopuštena je žalba u roku od 8 dana a koja se podnosi ovome sudu u dovoljnom broju  primjeraka za sud i stranke, a o istoj odlučuje Visoki trgovački sud  Republike Hrvatske.             

Za točnost otpravka – ovlašten službenik
                 	Ana Brlek


DNa:
1) Dužniku, IVAN PILKO vl. obrta, Autotaksi prijevoznik br. 2325, Zagreb, na adresu sjedišta
2) FINA
3) Obrtni registar (po pravomoćnosti)

